ໃນວັນທີ 2 ກັນຍາ 2022 ນີ້, ທ່ານ ດຣ ຈັນເພັງ ສຸດທິວົງ ຮອງປະທານສູນກາງແນວລາວສ້າງຊາດ ພ້ອມຄະນະ ເຂົ້າອວຍພອນ ທ່ານ ຫງວຽນບ່າຮຸ່ງ ເອກອັກຄະລັດຖະທູດ ຜູ້ມີອຳນາດເຕັມ ແຫ່ງ ສສ ຫວຽດນາມ ປະຈຳ ສປປ ລາວ ເນື່ອງໃນໂອກາດວັນຊາດ ສາທາລະນະລັດ ສັງຄົມນິຍົມ ຫວຽດນາມ ຄົບຮອບ 77 ປີ ທີ່ສະຖານທູດຫວຽດນາມ ປະຈໍາ ລາວ.
ສອງຝ່າຍໄດ້ຍົກໃຫ້ເຫັນ ຜົນສຳເລັດແຫ່ງ ການພົວພັນມິດຕະພາບອັນຍິ່ງໃຫຍ່, ຄວາມສາມັກຄີພິເສດ ແລະ ການຮ່ວມມືຮອບດ້ານຂອງສອງພັກ-ສອງລັດ ແລະ ປະຊາຊົນສອງຊາດລາວ-ຫວຽດນາມເປັນຕົ້ນແມ່ນການ ສ້າງສາພັດທະນາ ປະເທດຫວຽດນາມ ຕະຫຼອດໄລຍະ 77 ປີ ພາຍໃຕ້ການນຳພາ ອັນສະຫຼາດສ່ອງໃສ ຂອງພັກກອມມູນິດຫວຽດນາມ, ປະຊາຊົນຫວຽດນາມ ໄດ້ຜ່ານຜ່າຄວາມຫຍຸ້ງຍາກ, ສິ່ງທ້າທາຍຫລາຍປະການ ແລະ ຍາດໄດ້ໄຊຊະນະ ອັນໃຫຍ່ຫລວງ, ມີຄວາມໝາຍປະຫວັດສາດ, ບັນດາການຕໍ່ສູ້ ຕ້ານຜູ້ຮຸກຮານ ໄດ້ດໍາເນີນໄປຢ່າງມີໄຊ, ປະຕິບັດພາລະກິດ ປ່ຽນແປງໃໝ່ຢ່າງມີຜົນສຳເລັດ, ອັນຍິ່ງໃຫຍ່ຫລາຍຢ່າງ ແລະ ສຳຄັນ.
ທ່ານເອກອັກຄະລັດຖະທູດໄດ້ຕີລາຄາວ່າ: ໃນຊຸມປີຜ່ານມາ, ສາຍພົວພັນມິດຕະພາບອັນຍິ່ງໃຫຍ່, ຄວາມສາມັກຄີພິເສດ ແລະ ການຮ່ວມມືຮອບດ້ານ ຫວຽດນາມ-ລາວ ໄດ້ພັດທະນາຢ່າງຕໍ່ເນື່ອງ, ນັບມື້ນັບເລິກເຊິ່ງ ແລະ ກວ້າງຂວາງ, ແທດເໝາະຕົວຈິງ ແລະ ມີປະສິດທິຜົນ, ນຳເອົາຜົນປະໂຫຍດຢ່າງແທ້ຈິງ ແລະ ໃຫຍ່ຫລວງ ໃຫ້ແກ່ສອງປະເທດ. ພິເສດ ແມ່ນໃນປີ 2022, ສອງຝ່າຍໄດ້ປະສານສົມທົບ ຈັດຕັ້ງພິທີໂຮມຊຸມນຸມມິດຕິງ ສະເຫຼີມສະຫຼອງ ວັນສ້າງຕັ້ງສາຍພົວພັນ ການທູດຄົບຮອບ 60 ປີ ແລະ ວັນເຊັນສົນທິສັນຍາ ມິດຕະພາບ ແລະ ການຮ່ວມມື ຫວຽດນາມ-ລາວ ຄົບຮອບ 45 ປີ ຢູ່ທີ່ນະຄອນຫລວງ ຂອງສອງປະເທດ.
ພິເສດສອງປະເທດ ຮ່ວມກັນຜ່ານຜ່າ ຄວາມຫຍຸ້ງຍາກ ຫລາຍຢ່າງຍ້ອນການແຜ່ລະບາດ ຂອງພະຍາດໂຄວິດ-19, ພັກ, ລັດຖະບານລາວ ໄດ້ມີຫລາຍຮູບແບບ ໃນການສະໜັບສະໜູນ, ຊ່ວຍເຫລືອ, ໃນນັ້ນມີການສະໜັບສະໜູນຊັບສິນ, ວັດຖຸ, ປະກອບສ່ວນເຂົ້າ ໃນການສະກັດກັ້ນ ກັບພະຍາດ ກໍຄືພາລະກິດສ້າງສາ ແລະ ປົກປັກຮັກສາ ປະເທດຊາດ ຂອງສອງປະເທດ ໄດ້ຮັບຜົນສຳເລັດອັນໃຫຍ່ຫຼວງ. ພັກ, ລັດ ແລະ ປະຊາຊົນ ຫວຽດນາມ ຍາມໃດກໍຢູ່ຄຽງຂ້າງ ກັບປະຊາຊົນລາວອ້າຍນ້ອງ, ຮ່ວມແຮງ ຮ່ວມໃຈ, ຊ່ວຍເຫລືອລາວ ຜ່ານຜ່າຄວາມຫຍຸ້ງຍາກ, ສືບຕໍ່ພັດທະນາແບບຍືນຍົງ, ເພີ່ມພູນຄຸນສ້າງ ສາຍພົວພັນມິດຕະພາບອັນຍິ່ງໃຫຍ່, ຄວາມສາມັກຄີພິເສດ ແລະ ການຮ່ວມມືຮອບດ້ານ ລະຫວ່າງສອງພັກ, ສອງລັດ ແລະ ປະຊາຊົນສອງຊາດ ໃຫ້ໝັ້ນຄົງຂະໜົງແກ່ນ ແລະ ພັດທະນາຢ່າງບໍ່ຢຸດຢັ້ງ.
ບກ: ກົງແກ້ວ
ຂ່າວ+ພາບ: ສຸວັນລີ